Faldefærdigt: Skal der investeres flere penge i nedrivning af faldefærdige huse rundt om i landets kommuner? Det spørgsmål undlader den nye boligminister Kaare Dybvad (S) at tage stilling til - og det til trods for Socialdemokratiets stærke holdning til samme sag tidligere på året.

Den tidligere VLAK-regering afsatte over fire år i alt 449 millioner kroner til den såkaldte landsbypulje. Tanken er, at en stor del af pengene skal bruges på nedrivning af tomme, faldefærdige huse, og derfor bliver puljen også kaldt nedrivningspuljen.

Tilbage i april mødte puljens størrelse kritik af Socialdemokratiets daværende landdistriktsordfører, Magnus Heunicke, som meddelte, at hans parti ville foreslå en fordobling af beløbet. Men nu sidder der en ren S-regering ved roret og skal prioritere danskernes penge, og den nybagte boligminister er tavs i spørgsmålet om, hvorvidt det stadig er partiets holdning.